"დეილი მეილის" ცნობით, უახლოეს მომავალში აივ-ინფექციის გამოსავლენი სისხლის ტესტი შესაძლოა მარტივმა ჯიბის ტესტმა შეცვალოს, რომელიც საკვლევ მასალად ღრძილებიდან აღებულ ნაცხს გამოიყენებს. მაკგილის უნივერსიტეტის თანამშრომლებმა დაადასტურეს, რომ სისხლის ალტერნატიული ტესტის დიაგნოსტიკური სიზუსტე რისკჯგუფებში 99%-ს უტოლდება, ხოლო დანარჩენ მოსახლეობაში - 97%-ს. ტესტი OraQuick HIV1/2 არ იყენებს ნერწყვს - შიდსის ანტისხეულების შემცველი მასალის აღება პირდაპირ ლორწოვანი გარსის სისხლძარღვებიდან უნდა მოხდეს. ნაცხში მათი არსებობის შემთხვევაში ტესტი ანტისხეულებს 20 წუთში ავლენს. ტესტის შემქმნელი სამეცნიერო ჯგუფის ხელმძღვანელი, დოქტორი ნიტიკი პანტ პაი, აცხადებს, რომ ორალური ტესტი სისხლის სტანდარტულ ტესტზე გაცილებით მოხერხებული და მარტივია. იგი არაინვაზიურია და უმტკივნეულო. ამ ტესტის წყალობით ადამიანები აივ-ინფექციაზე შემოწმებას მალე თავად ჩაიტარებენ. ლონდონის ჰიგიენისა და ტროპიკული მედიცინის სკოლის დოქტორს, გამოკვლევის თანაავტორ როზანა პილინგს მიაჩნია, რომ ეს მეტად მნიშვნელოვანია იმ ქვეყნებისთვის, სადაც აივინფიცირებულების დისკრიმინაცია შეინიშნება და იმავდროულად შიდსით ავადობის მაჩვენებელი მაღალია.